
VŠEOBECNE ZÁVÄZNÉ NARIADENIE OBCE Krakovany

č. 2/2012

O čistote obce a verejnom poriadku

Obecné zastupiteľstvo v Krakovany v zmysle čl. 68 ústavy SR a v zmysle § 6 a 11 ods. 4 písm. g zákona SNR c. 369/1990 Zb. v znení neskorších predpisov s cieľom zabezpečiť tvorbu a ochranu zdravých podmienok a zdravého spôsobu života a práce obyvateľov obce a ochrany životného prostredia a poriadku na území obce Krakovany, uznáša sa na tomto Všeobecne záväznom nariadení obce Krakovany o čistote obce a verejnom poriadku( ďalej len „nariadenie “).

§ 1

ZÁKLADNÉ USTANOVENIA

1. Toto nariadenie upravuje v záujme stáleho zlepšovania životného prostredia zabezpečenie čistoty verejných priestranstiev a poriadku na území obce Krakovany.

2. Za verejné priestranstvá sa pre účely tejto vyhlášky považujú všetky miesta, ktoré slúžia verejnému užívaniu, resp. sú verejnosti voľne prístupné. Sú to najmä pozemné, miestne komunikácie na území obce, chodníky, verejná zeleň, detské ihriská, športové ihriská, parky, cintorín, okolie rodinných domov, okolie základnej a materskej školy, autobusové čakárne a pod.

§ 2

ZÁKAZ ZNECISTOVANIA VEREJNÝCH PRIESTRANSTIEV

Zakazuje sa :

a) bez povolenia obce:

- užívať verejné priestranstvo osobitým spôsobom (umiestnenie zariadenia slúžiaceho na poskytovanie služieb, umiestnenie stavebného, predajného alebo reklamného zariadenia), 

- trvalé parkovanie vozidiel – VZN č.1/2008 o parkovaní vozidiel na verejných priestranstvách 

- umiestňovanie akýchkoľvek skládok a pod.,

b) znečisťovanie verejného priestranstva odpadovými vodami, príp. inými obdobnými tekutinami, je však povolené umývanie povrchu karosérií automobilov čistou vodou, znečistenie spôsobené týmto spôsobom musí odstrániť ten, kto ho spôsobil,

c) znečisťovanie verejného priestranstva pľuvaním, odhadzovaním ohorkov cigariet, odhadzovaním, odkladaním alebo skladovaním odpadov,

d) vypaľovanie trávnatých porastov, pálenie odpadov a nečistôt na verejných priestranstvách, e) umiestňovanie plagátov, ponúk, inzerátov a pod. mimo vývesných tabúl pri autobusových zástavkách,

f) akokoľvek ohrozovať, znehodnocovať, poškodzovať a ničiť verejnú zeleň. Zásahy do verejnej zelene, najmä jej likvidácia, sú možné iba so súhlasom Obce Krakovany,

g) nechávať psov alebo iné zvieratá voľne pobehovať po verejných priestranstvách a spôsobovať znečisťovanie výkalmi,

h) vjazd vozidiel, ktoré zjavne znečisťujú komunikácie a verejné priestranstvá, 

i) znečisťovať fasády domov a objektov rôznymi kresbami.

§ 3

UDRŽIAVANIE ČISTOTY PRI UŽÍVANÍ VEREJNÉHO PRIESTRANSTVA

1. Každý je povinný užívať verejné priestranstvo spôsobom a v rozsahu zodpovedajúcemu

jeho určeniu.

2. Ten, komu bolo povolené užívať verejné priestranstvo osobitým spôsobom je po jeho skončení povinný bez odkladu uviesť verejné priestranstvo do pôvodného stavu, najmä vykonať jeho čistenie.

3. Nakladanie a skladanie vecí na verejnom priestranstve je dovolené len vtedy, keď ho nemožno bez zvláštnych obtiaží vykonať mimo verejného priestranstva ( vo dvore, v nehnuteľnosti a pod. ), pričom :

a) naloženie alebo zloženie vecí musí byt vykonané čo najrýchlejšie, náklad bez prieťahov z verejného priestranstva odstránený a verejné priestranstvo v prípade znečistenia bez odkladu očistiť

b) pri nakladaní a skladaní musí byt zaistená zjazdnosť a schodnosť verejného priestranstva, c) veci určené k naloženiu je možné na verejné priestranstvo pripraviť iba v určený alebo zjednaný deň odvozu ( včítane starých nepotrebných vecí, sute, stavebného odpadu a iných podobných odpadov ),

d) sypké materiály uložené na verejnom priestranstve sa nesmú skladovať na verejnej zeleni a

musia byt zaistené tak, aby nemohli byt roznášané snehom, vodou, vetrom a pod.

§ 4

ČISTENIE VEREJNÉHO PRIESTRANSTVA

Čistenie verejného priestranstva zabezpečujú právnické a fyzické osoby, zodpovedné podľa

ustanovenia § 5 tohto nariadenia. Pritom sú obzvlášť povinné zabezpečiť :

a) pravidelné alebo mimoriadne čistenie podľa potreby

b) odstraňovanie vzniknutého odpadu na vyhradené miesta

c) dostatok smetných nádob na verejné priestranstvá

§ 5

ZODPOVEDNOSŤ ZA ZABEZPEČENIE ČISTOTY VEREJNÉHO

PRIESTRANSTVA a predchádzanie výskytu šírenia burín na všetkých plochách

1. Každý je povinný bezodkladne odstrániť znečistenie verejného priestranstva, ktoré spôsobil.

2. Za zabezpečenie čistoty verejného priestranstva zodpovedá vlastník priľahlého  pozemku.

3. Za zabezpečenie čistoty verejného priestranstva vo vlastníctve obce zodpovedá Obec Krakovany. Pokiaľ bolo Obcou Krakovany povolené osobitné užívanie verejného priestranstva, zodpovedá za zabezpečenie čistoty jeho užívateľ

4. Za zabezpečenie čistoty chodníkov v zastavaných častiach obce zodpovedá vlastník, správca alebo užívateľ priľahlej nehnuteľnosti.

5. Za zabezpečenie výsadby a údržby kvetinových záhonov, za kosenie trávnikov v zastavaných častiach obce zodpovedajú príslušní majitelia nehnuteľností. Pri dosiahnutí výšky

trávnika 15 cm je potrebné trávnik pred príslušnou nehnuteľnosťou pokosiť. Pri nehnuteľnostiach, kde bývajú občania , ktorým kosenie trávnika a údržbu zelene nedovoľuje zdravotný stav, vykonajú túto činnosť na požiadanie zamestnanci obce. 

6. Za znečistenie spôsobené užívateľom bytu alebo nebytového priestoru, alebo vzniknuté v súvislosti s prevádzkou v nebytovom priestore, zodpovedá tento užívateľ.

7. Obchodné prevádzky a obdobné zariadenia musí ich prevádzkovateľ vybaviť dostatočným

počtom odpadkových košov, ktoré musí udržiavať v riadnom stave, zabezpečovať ich pravidelné vyprázdňovanie a zabezpečovať čistotu v ich bezprostrednej blízkosti. Na ostatných verejných priestranstvách majú túto povinnosť správcovia verejných priestranstiev.

8. Ten, kto je zodpovedný za udržiavanie čistoty verejného priestranstva, môže čistenie zveriť inému, tým sa však nezbavuje zodpovednosti za udržiavanie čistoty.

9. Každý vlastník poľnohospodárskej pôdy, nájomca alebo správca poľ. pôdy je povinný vykonávať agrotechnické opatrenia zamerané na ochranu a zachovanie kvalitných  vlastností poľ. pôdy a na ochranu pred jej poškodením a degeneráciou a predchádzať výskytu a šíreniu burín na neobrábaných pozemkoch v súlade s § 3 ods. 1 zákona 220/20047 Z.z. a v znení neskorších predpisov. 

§ 6

ČISTOTA VODNÝCH TOKOV  a spodných vôd

1. Zakazuje sa do korýt vodných tokov hádzať smeti, odpad a akékoľvek predmety alebo ich ukladať na brehoch a iných miestach (vytvárať divoké skládky), z ktorých by mohli byť do nich splavené.

2. Zakazuje sa vylievať alebo vypúšťať do vody tekutiny závadné z hľadiska zdravotného alebo bezpečnostného, ako sú zvyšky ropných látok (oleje, mazadlá, pohonné látky a pod.), žieravín, priemyselných a organických hnojív, ktoré by mohli ohrozovať zdravie užívateľov, poškodzovať ich alebo hrubo poškodzovať vodný tok.

3. Zakazuje sa vo vodných tokoch umývať motorové vozidlá, ako aj v ich blízkosti.

4. Zakazuje sa poškodzovať a vyrubovať brehový porast pozdĺž tokov.

5. Zakazuje sa vypúšťať splašky do vodných tokov, rigolov a na verejné priestranstvá.

6. Zakazuje sa vypúšťať fekálie na verejných priestranstvách a súkromných pozemkoch..

§ 7

VYKONÁVANIE STAVEBNÝCH ZÁSAHOV DO VEREJNÉHO PRIESTRANSTVA

A MIESTNYCH KOMUNIKÁCII

1. Všetky stavebné zásahy a stavebno-udržiavacie práce (výkopy pre kanalizáciu, vodovod, plynové potrubie, horúcovodné rozvody, kábelové vedenie a pod.), ktoré vyžadujú rozkopanie

komunikácií, chodníkov a verejného priestranstva, čo má za následok ich obmedzenie v užívaní možno vykonať len po vydaní rozhodnutia na základe žiadosti.

2. Stavebný zásah do vozovky a chodníkov (spevnených plôch) môže vykonať len právnická alebo fyzická osoba s registráciou na činnosť v oblasti stavebných prác.

§ 8

ZABEZPEČENIE ZJAZDNOSTI VOZOVIEK V ZIMNOM OBDOBÍ

1. K zabezpečeniu zjazdnosti vozoviek v zimnom období je povinný príslušný správca vozovky obzvlášť:

a) odstraňovať sneh mechanickým alebo ručným spôsobom,

b) posypávať povrch zdrsňujúcimi hmotami ( štrk, piesok a pod. ) bez použitia škodlivých chemických prostriedkov,

2. Pri snehových kalamitách sú povinné všetky právnické a fyzické osoby sídliace na území obce Krakovany odpratávať a odvážať sneh z komunikácií podľa pokynov orgánov Obce Krakovany.

§ 9

ZABEZPEČENIE ČISTOTY VONKAJŠIEHO VZHLADU OBCHODNÝCH A

PREVÁDZKOVÝCH ZARIADENÍ

1. Vlastníci alebo užívatelia obchodných a prevádzkových zariadení sú povinní zabezpečovať čistotu výkladných skríň, vstupných dverí a prevádzkového označenia.

2. Uličné priečelia ( fasády ) bytových domov a iných objektov musia byt čisté, zbavené nevhodných nápisov a kresieb, za ich čistotu zodpovedá vlastník, resp. správca.

§ 10

POŽIARNA OCHRANA

1. Občan je povinný predchádzať požiarom, nefajčiť a nepoužívať otvorený oheň na miestach 

so zvýšeným nebezpečenstvom vzniku požiaru.

2. Majiteľ, alebo správca domu je povinný udržiavať poriadok na povalách domov, v pivniciach a iných miestach, na ktorých môže dôjsť ku vzniku požiaru, alebo k sťaženiu zásahu požiarnej jednotky.

3. Nesmie sa zakladať oheň tam, kde môže dôjsť k jeho rozšíreniu a zakazuje sa vypaľovať trávne a iné porasty, spaľovať odpad v intraviláne obce Krakovany.

4. Občan, ktorý zistí požiar, je povinný urobiť najnutnejšie opatrenia pre jeho uhasenie a oznámiť to útvaru PO.

§ 11

NOČNÝ KĽUD

Nočný kľud sa stanovuje od 22.00 hod. do 06.00 hod.

§ 12

ŠPORT A KULTÚRA

Verejný poriadok na športoviskách, športových a kultúrnych podujatiach si zabezpečujú

organizátori.

§ 13

SANKCIE

1. Konanie, ktoré je v rozpore s ustanoveniami tohto nariadenia sa kvalifikuje ako priestupok

proti poriadku v správe podľa § 45,46,47, a 48 zákona c. 372/1990 Zb. o priestupkoch v znení

neskorších predpisov.

2. Tomu, kto vykonáva činnosť, ktorú toto nariadenie zakazuje, môže starosta obce uložiť pokutu do výšky 165,96 €.

3. Starosta obce Krakovany môže právnickej alebo fyzickej osobe oprávnenej na podnikanie za porušovanie uvedeného nariadenia na základe § 13, ods. 8 písm. a), b) zákona c. 369/1990 Zb. o obecnom zriadení v znení neskorších predpisov uložiť pokutu až do výšky 6 638,78 € ak:

a) poruší nariadenie o čistote obce a verejnom poriadku.

b) neudržuje čistotu a poriadok na užívanom pozemku alebo na inej nehnuteľnosti, a tým naruší vzhľad alebo prostredie obce.

c) znečisťuje verejné priestranstvo alebo odkladá veci mimo vyhradených miest.

§ 15

ZÁVEREČNÉ USTANOVENIA

1. Kontrolu dodržiavania tohto nariadenia vykonáva Obec Krakovany prostredníctvom orgánov obce a zamestnancov obecného úradu, poslancov OZ.

2. Toto nariadenie obce Krakovany bolo schválené uznesením OZ č.5/1/2012 zo dňa 23. februára 2012   a nadobúda účinnosť 9. marca 2012.

PaedDr. Vladimír Mihálik

starosta obce

Návrh VZN vyvesený dňa: 9.2.2012

VZN vyvesené dňa 24. 2.2012

VZN nadobúda účinnosť dňa:  9.3.2012

